'Onveilige' Poyntons-gebou in Pta gesluit | Netwerk24
Deur Christiaan du Plessis 12 September 2018 18:41
Die Tshwane-metroraad het Woensdag die Poyntons-gebou in Pretoria, wat die departement van korrektiewe dienste huisves, gesluit omdat dit nie aan die nasionale bouregulasies voldoen nie en ook onveilig is.
Dit kom nadat Solly Msimanga, uitvoerende burgemeester van die Tshwane-metroraad, en 'n span amptenare die gebou besoek het sonder om vooraf kennis te gee.
Luidens 'n verklaring deur die kantoor van die burgemeester is die besoek deel van die middestad-herlewingsprogram wat ondersoek instel na vervalle geboue, en misdaad en dwelmmisbruik probeer hokslaan.
"Die besoek het die hartseer werklikheid belig van die toestand van sommige staatsgeboue wat nie aan die minimum vereistes vir veiligheid voldoen nie," lui die verklaring.
Die uitvoerende burgemeester van die Tshwane-metroraad, Solly Mismanga (tweede van links) tydens sy besoek aan die Poyntons-gebou in Pretoria. Foto: Verskaf
1 700 mense werk in die Poyntons-gebou, wat 32 verdiepings hoog is. Daar is onder meer gevind dat daar geen water vir brandbestrydingsdoeleindes is nie.
"Omdat daar nie aan die nasionale bouregulasies voldoen is nie, het ons dadelik alle bedrywighede stopgesit en het die werknemers gevra om die gebou te ontruim. Niemand sal toegelaat word om die gebou te gebruik nie totdat die gebou aan die veiligheidsregulasies voldoen."
Nooddienste het die eienaar van die gebou verbied dat daar enige verdere bedrywighede in die gebou plaasvind.
Die gebou gaan gesluit bly totdat nooddienste tevrede is dat die gebou aan die nodige veiligheidsvereistes voldoen.
Luidens die verklaring is dit noodsaaklik om inspeksies van geboue te doen nadat drie brandbestryders onlangs by die Bank of Lisbon-gebou in Johannesburg dood is terwyl hulle 'n brand daar bestry het. Daar is bevind dat die gebou nie aan die minimum veiligheidsvereistes voldoen het nie.
'n Gedenkdiens vir die gestorwe brandweerlede is Woensdag op Ellispark gehou.
Singabakho Nxumalo, 'n woordvoerder van die departement van korrektiewe dienste, wou nie Woensdagmiddag op navrae reageer nie.